ຕໍາຫລວດອິຣັກຕາຍ 4 ຄົນ ໃນການຍິງປືນຕໍ່ສູ້ກັນ
ເຈົ້າໜ້າທີ່ອິຣັກກ່າວວ່າ ພວກມືປືນທີ່ບໍ່ຊາບວ່າແມ່ນໃຜຫລືກຸ່ມໃດ ໄດ້ສັງຫານຕໍາຫລວດ ຢ່າງນ້ອຍ 4 ຄົນໃນການຍິງຕໍ່ສູ້ກັນໃນເຊົ້າມືດມື້ນີ້ ທີ່ແບກແດ໊ດ.
ບັນດາເຈົ້າໜ້າທີ່ອິຣັກກ່າວວ່າ ພວກມືປືນຈຸນຶ່ງທີ່ບໍ່ຊາບຊື່ວ່າ ແມ່ນພວກໃດ ໄດ້ຍິງເຈົ້າໜ້າທີ່ຕໍາຫລວດຕາຍຢ່າງນ້ອຍ 4 ຄົນໃນຕອນເຊົ້າມືດທີ່ກຸງແບກແດ໊ດ ໃນວັນເສົາມື້ນີ້ ບັນດາ ເຈົ້າໜ້າທີ່ການແພດກ່າວວ່າ ຢ່າງນ້ອຍປະຊາຊົນອີກ 10 ຄົນໄດ້ຮັບບາດເຈັບໃນການຍິງປືນຕໍ່ສູ້ກັນໃນຄຸ້ມ Saidiya ຊຶ່ງເປັນຄຸ້ມທີ່ປະຊາຊົນສ່ວນຫລາຍຖືສາສະໜາ ອິສະລາມ ນິກາຍຊຸນນີ ບັນດາເຈົ້າໜ້າທີ່ກ່າວວ່າ ພວກທີ່ໄດ້ຮັບບາດເຈັບນັ້ນ ຢ່າງນ້ອຍ 6 ຄົນເປັນເຈົ້າໜ້າທີ່ຕໍາຫລວດ ທາງການອິຣັກກ່າວວ່າ ການປະທະກັນໄດ້ເກີດຂຶ້ນ ໃນຂະນະທີ່ພວກເຈົ້າໜ້າທີ່ ຕໍາຫລວດກໍາລັງທໍາການສືບສວນສອບສວນເລື້ອງທີ່ພົວພັນກັບການລັກຂະໂມຍລົດຄັນນຶ່ງ ໃນວັນສຸກວານນີ້ ຢ່າງນ້ອຍເຈົ້າໜ້າທີ່ຕໍາຫລວດ 2 ຄົນ ເສຍຊີວິດແລະອີກ 4 ຄົນໄດ້ຮັບບາດເຈັບໃນນະຄອນ ຫລວງຂອງອິຣັກ ໃນອີກບ່ອນນຶ່ງຕ່າງຫາກ ເຈົ້າໜ້າທີ່ຕໍາຫລວດ 2 ຄົນ ແລະພວກພົນລະເຮືອນ 13 ຄົນໄດ້ຮັບບາດເຈັບ ຫລັງຈາກລະເບີດລູກນຶ່ງແຕກຂຶ້ນໃນກຸງແບກແດ໊ດ